মামলা প্রত্যাহার, ভারতের ৯৫ মৎস্যজীবীকে মুক্তি দিচ্ছে ইউনুস সরকার

ঢাকা: এবার কি তাহলে ভারত-বাংলাদেশ সম্পর্কের বরফ গলতে চলেছে? ভারতের প্রতি কি ফের সৌহার্দ্য মনোভাব ফিরিয়ে আনছে ইউনুস সরকার? এমন জল্পনা তৈরি হল দুই দেশের কূটনৈতিক সম্পর্ককে ঘিরে। কারণ, এবার বাংলাদেশের (Bangladesh) জলসীমা থেকে আটক হওয়া ৯৫ জন ভারতীয় মৎস্যজীবীকে (Indian Fisherman) মুক্তি দেওয়ার সিদ্ধান্ত নিয়েছে বাংলাদেশের অন্তর্বর্তী সরকার। একইসঙ্গে ভারতে আটকে থাকা ৯০ বাংলাদেশি মৎস্যজীবীকে মুক্তি দেওয়ার সিদ্ধান্ত নিতে চলেছে ভারতের স্বরাষ্ট্রমন্ত্রক (Home Ministry of India)।

গত আড়াই মাস আগে বাংলাদেশের জলসীমায় ঢুকে পড়ায় কাকদ্বীপের ছ’টি ট্রলারকে আটক করে বাংলাদেশের উপকূলরক্ষীরা। সেই সময়ে ওই হাফ-ডজন ট্রলারে থাকা ৯৫ জন ভারতীয় মৎস্যজীবীকেও আটক করা হয়। তবে গত বৃহস্পতিবার বাংলাদেশের স্বরাষ্ট্র মন্ত্রণালয়ের জননিরাপত্তা বিভাগের উপসচিব লুৎফুন নাহার একটি বিজ্ঞপ্তি জারি করে জানান, গ্রেফতার হওয়া ৯৫ ভারতীয় মৎস্যজীবীর উপর সামুদ্রিক মৎস্য আইন, ২০২০-র আওতায় যে মামলা দায়ের করা হয়েছিল, তা প্রত্যাহার করার সিদ্ধান্ত নিয়েছে বাংলাদেশের অন্তর্বর্তী সরকার। একইসঙ্গে ছ’টি ভারতীয় ট্রলারকেও ফিরিয়ে দেওয়ার সিদ্ধান্ত নেওয়া হয়েছে বলে জানান তিনি।

আরও পড়ুন: হাসিনাকে ভারত ফেরত পাঠাবে না, দাবি বাংলাদেশ সরকারের উপদেষ্টার

প্রসঙ্গত, আড়াই মাস আগে কাকদ্বীপের মৎস্যজীবীদের আটকে পড়ার খবর পেয়েই তাঁদের দেশে ফিরিয়ে আনার জন্য উদ্যোগী হয়েছিলেন পশ্চিমবঙ্গের মুখ্যমন্ত্রী মমতা বন্দ্যোপাধ্যায় (Mamata Banerjee)। রাজ্য সরকার বিভিন্নভাবে এই বিষয়টিকে নিয়ে কেন্দ্রের দৃষ্টি আকর্ষণের চেষ্টা করে। এমনকি মুখ্যমন্ত্রীর দফতর থেকে কাকদ্বীপের বিধায়ককে ফোন করে ওই মৎস্যজীবীদের খবর নেওয়ার চেষ্টাও করা হয়। অবশেষে বাড়ি ফিরছেন ভারতের ৯৫ মৎস্যজীবী।